A Bizottság 1176/2003/EK rendelete
(2003. július 1.)
az olívaolajra vonatkozó forgalmazási előírásokról szóló 1019/2002/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1513/2001/EK rendelettel [1] módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2], és különösen annak 35a. cikkére,
mivel:
(1) Az 1964/2002/EK rendelettel [3] módosított 1019/2002/EK bizottsági rendelet [4] 12. cikkének (2) bekezdése előírja, hogy - a 2., 3., 5. és 6. cikk kivételével, amelyeket 2003. november 1-jétől kell alkalmazni - a rendeletet 2002. november 1-jétől kell alkalmazni, kivéve azoknak a termékeknek az esetében, amelyeket 2003. november 1-je előtt jogszerűen gyártottak és címkéztek az Európai Közösségben, illetve jogszerűen hoztak be az Európai Közösségbe és bocsátottak szabad forgalomba, s amelyek a készletek kimerüléséig forgalomba hozhatók.
(2) Az 1019/2002/EK rendelet 5. cikk c) pontja szerint kizárólag a legutóbb a 796/2002/EK rendelettel [5] módosított, az olívaolaj és az olívamaradék-olaj jellemzőiről és az ezekre vonatkozó elemzési módszerekről szóló, 1991. július 11-i 2568/91/EGK bizottsági rendelet [6] XII. mellékletében felsorolt pozitív tulajdonságok alkalmazhatók. Azonban, tekintettel az e mellékletben meghatározott organoleptikus tulajdonságok igen csekély számára, a piaci szereplőknek nehézséget jelent az organoleptikus jellemzők leírása az olajok címkéjén.
(3) Mivel jelenleg nincs objektív módszer egyes olyan organoleptikus jellemzők igazolására, amelyek nagymértékben emelik a szűz olívaolajok értékét, annak íze, aromája és színe tekintetében, az ilyen jellemzők nem jelenhetnek meg a címkén. Ezenkívül, a 2568/91/EK rendelet XII. mellékletében felsorolt pozitív organoleptikus jellemzők nem is alkalmasak arra, hogy a szűz olívaolajok fajta- és ízbeli nagyfokú változatosságát teljes mértékben visszaadják.
(4) Tekintettel arra, hogy az olyan új organoleptikus értékelési módszerek kidolgozására irányuló kutatás, amelyek célja a szűz olívaolajok pozitív jellemzői skálájának szélesítése, még mindig folyamatban van, és annak érdekében, hogy az új, átfogóbb módszerek kifejlesztéséért felelős testületeknek elegendő idő álljon rendelkezésre az ilyen módszerek kidolgozásához, az 1019/2002/EK rendelet 5. cikke c) pontja alkalmazásának kezdőidőpontját egy évvel el kell halasztani.
(5) Az 1019/2002/EK rendeletet ennek megfelelően módosítani kell.
(6) Az e rendeletben előírt intézkedések összhangban vannak az Olaj- és Zsírpiaci Irányítóbizottság véleményével,
ELFOGADTA EZT A RENDELETET:
1. cikk
Az 1019/2002/EK rendelet 12. cikkének (2) bekezdése helyébe a következő rendelkezés lép:
"(2) Ezt a rendeletet 2002. november 1-jétől kell alkalmazni.
A 2. és 3. cikket, az 5. cikk a), b) és d) pontját, valamint a 6. cikket 2003. november 1-jétől kell alkalmazni.
Az 5. cikk c) pontját 2004. november 1-jétől kell alkalmazni.
A 11. cikket 2002. július 1-jétől kell alkalmazni.
Azonban, azok a termékek, amelyeket 2002. augusztus 1-je előtt jogszerűen gyártottak és címkéztek az Európai Közösségben, illetve jogszerűen hoztak be az Európai Közösségbe és bocsátottak szabad forgalomba, a készletek kimerüléséig forgalomba hozhatók."
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. július 1-jén.